b'\n_START_ARTICLE_\nDe Bl\xc3\xa5/Hvide Engle\n_START_PARAGRAPH_\nDe Bl\xc3\xa5/Hvide Engle er fodboldklubben Boldklubben Fremad Amagers officielle fanklub._NEWLINE_Fanklubben blev stiftet af Jesper Quistorff, som samtidig blev foreningens f\xc3\xb8rste formand, i den samme s\xc3\xa6son (1993/94-s\xc3\xa6sonen) som oprykningen til Superligaen blev sikret og skete efter en direkte opfordring fra Fremad Amagers hovedbestyrelse. Navngivningen af fanklubben blev ligeledes gjort af Jesper Quistorff p\xc3\xa5 baggrund af det tidligere k\xc3\xa6lenavn for Fremad Amager. Baggrunden for Fremad Amagers k\xc3\xa6lenavn skal findes i, at klubben p\xc3\xa5 dav\xc3\xa6rende tidspunkt spillede deres hjemmebanekampe i kirketiden (kl. 10:00, kl. 10:30 eller kl. 11:00), s\xc3\xa5 man kunne h\xc3\xb8re kirkeklokkerne ved kampstart fra den n\xc3\xa6rliggende H\xc3\xb8jdevangskirken samt at spilledragtens design dengang bestod af hvide \xc3\xa6rmer, som kunne minde om englevinger._NEWLINE_De Bl\xc3\xa5/Hvide Engle er medlem af Danske Fodbold Fanklubber._NEWLINE_I juli 2007 besluttede Fremad Amager A/S at tr\xc3\xb8jenummer 12 fremover ikke benyttes af en spiller, men kun af fanklubben for at signalere at fanklubben er den 12. mand p\xc3\xa5 banen. Dennis Danry blev dermed den sidste spiller, som bar nummeret i s\xc3\xa6sonen 2006/07._NEWLINE_I efter\xc3\xa5ret 2008 blev en ny fanklub "\xc3\x98ens \xc3\x98rne" etableret, denne fanklub skulle st\xc3\xb8tte den overbygningsklub som Fremad Amager blev en del af i kraft af indg\xc3\xa5elsen af samarbejdet i F.C. Amager._NEWLINE_Da F.C Amager gik konkurs i for\xc3\xa5ret 2009 gik "gamle" Bl\xc3\xa5 / Hvide Engle straks i gang med, at reetablere den tidligere fanklub._NEWLINE_P\xc3\xa5 en stiftende generalforsamling i efter\xc3\xa5ret 2009 blev "De Bl\xc3\xa5 / Hvide Engle" atter en realitet. Blandt den "nye" fanklubs bestyrelsesmedlemmer var stifteren af den oprindelige fanklub fra 1993 Jesper Quistorff._NEWLINE_Fanklubbens f\xc3\xb8rste opgave var at st\xc3\xb8tte Fremad Amager i bestr\xc3\xa6belserne p\xc3\xa5 at rykke op fra K\xc3\xb8benhavnsserien, som klubben var nedrykket til efter F.C Amager\'s konkurs i for\xc3\xa5ret 2009.'